Publication: Magyar Közlöny
Issue: MK-2000-5 (Year: 2000, Number: 5)
Era: 1990-2004
Section: A rádiózásról és televíziózásról szóló 1996. évi I. törvény
Paragraph Index: 762

l) a sport országos érdekképviseleti szervezetei egy főt. Jelentkezési lapot azok a szervezetek adhatnak be, amelyek bírósági (hatósági) nyilvántartásba vétele legalább két évvel a felhívás közzététele előtt megtörtént. E szabály alól kivételt jelentenek a nemzeti és etnikai kisebbségek országos önkormányzatai [I. a), illetve II. a) pont első fordulat], amelyeknek a jelentkezési laphoz mellékleteket nem kell csatolniuk. Nem nyújthat be jelentkezési lapot párt, alapítvány és kamara. A nyilvántartásba vétel megtörténtéről, illetve a nyilvántartásba vétel megtagadásáról a Testület minden jelentkező szervezetet értesít. A Testület ezen döntése ellen államigazgatási úton jogorvoslatnak nincs helye. 2000/5. szám A Testület a nem megfelelően benyújtott jelentkezésekkel nem foglalkozik. Hiánypótlásra nincs lehetőség. A jelentkezési laphoz mellékelendő okiratokkal igazolni kell a bírósági bejegyzés és az igényelt adatok fennállását, a szervezet célját, illetve a működési kör országos jellegét. Mellékelni kell a szervezet alapító okiratát és a bírósági bejegyzésről szóló határozatot, mindkettőt három hónapnál nem régebben kelt eredeti bírósági hitelesítéssel ellátva. A Testület csak eredeti iratokat vesz figyelembe. A jelentkezési lap 4. pontjánál egyértelműen meg kell adni, hogy a jelentkező melyik kuratóriumba kíván bejelentkezni. Egy szervezet bejelentkezhet egyidejűleg mindhárom kuratóriumba, ha a feltételeknek mindhárom tekintetben megfelel. Az I. g), h), m) és p) pont alatti szervezetek kizárólag a Magyar Rádió és a Magyar Televízió közalapítványok kuratóriumaiba jelentkezhetnek, tehát a 4. c) pontot húzzák át. Az 5. pontban az I. a)—p) vagy/és a II. a)—l) pontok egyikét fel kell tüntetni. Egy szervezet egyidejűleg — mindhárom kuratórium tekintetében — csak egyazon csoportot jelölhet meg. Minden jelentkezőnek egyértelműen meg kell jelölnie a tevékenységi körét legjobban jellemző kategóriát. A kategória meg nem jelölése kizáró ok. A jelentkezési lapokat a szervezet alapító okirat szerinti bejegyzett képviselője vagy képviselő által meghatalmazott személy nyújthatja be. Ez utóbbi esetben a jelentkezéshez csatolni kell a meghatalmazást (két tanúval hitelesítve). A jelentkezési lapokat legkésőbb 2000. március 15-én éjfélig kell az Országos Rádió és Televízió Testülethez (1088 Budapest, Reviczky u. 5. Postacím: Budapest, Pf. 59) eljuttatni. A Testület a jelentkezési határidő lejártát követően a sorsolást megelőzően közzéteszi a nyilvántartásba vett szervezetek listáját a három kuratórium szerinti megosztásban, az egyes alpontok szerinti csoportosításban, továbbá tájékoztat az esetleges sorsolások időpontjáról és helyszínéről. A nyilvánosságra hozatal csak tájékoztató jellegű, a Testület minden jelentkezőt írásban értesít. A Testület általi nyilvántartásba vételt, illetve az erről szóló írásbeli értesítést követően a sorsolás megkezdéséig az azonos csoportokba tartozó szervezetek egymás között megállapodhatnak arról, hogy 2000-ben melyikük élhet a delegálás jogával. E megállapodásnak azonos csoporton belül teljes körűnek kell lennie. Megállapodás hiányában a Testület sorsolással dönti el a delegálás jogát a Törvényben részletesen meghatározottak szerint. A sorsolás helyéről és időpontjáról a Testület közleményt fog megjelentetni. Felhívjuk a szervezetek figyelmét, hogy a Törvény szerint csak az a szervezet vehet részt a sorsoláson, amelynek a képviselője a sorsoláson jelen van, és regisztráltatja magát. A képviseleti jogosultságot a helyszínen igazolni kell. Jelentkezési lap (MINTA) a Magyar Rádió Közalapítvány, a Magyar Televízió Közalapítvány, illetve a Hungária Televízió Közalapítvány kuratóriumába (2000.)

Source: https://magyarkozlony.hu/hivatalos-lapok/2bb6df68a9f6ff5a5410bba9ec7730e900bbe467/dokumentumok/592771f0148ef37d9635c764c63a9a4831e28454/letoltes